นายกรัฐมนตรี ร่วมรณรงค์ยุติความรุนแรงต่อเด็ก สตรีและบุคคลในครอบครัว ประชาสัมพันธ์โครงการ อย.น้อย และงานวันต่อต้านคอร์รัปชันสากล
ก่อนการประชุมคณะรัฐมนตรีพลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) รับการติดริบบิ้นขาวจากกระทรวงการพัฒนาสังคมและความมั่นคงของมนุษย์ เพื่อแสดงเจตจำนงในการร่วมรณรงค์ยุติความรุนแรงต่อเด็ก สตรีและบุคคลในครอบครัว รวมถึงความรุนแรงในสังคมทุกรูปแบบตลอดทั้งเดือนนี้ 
จากนั้นนายกรัฐมนตรี ร่วมประชาสัมพันธ์ งานวันต่อต้านคอร์รัปชันสากล ซึ่งตรงกับวันที่ 9 ธันวาคมของทุกปี โดยคณะกรรรมการป้องกันและปราบปรามการทุจริตแห่งชาติ หรือ ป.ป.ช.จะจัดกิจกรรม ชูแนวคิด  Zero Tolerance (ซีโร่ ทอเลอเร้นซ์)คนไทยไม่ทนต่อการทุจริต โดยในวันที่ 2 ธันวาคม จะมีกิจกรรมเดิน-วิ่ง รณรงค์ส่งเสริมคุณธรรม ราษฎร์ รัฐ ร่วมใจไม่เอาคอร์รัปชัน ครั้งที่ 1 และในวันที่ 7  ธันวาคม ประกาศเจตนารมณ์ ในวันต่อต้านคอร์รัปชัน

 ด้านกระทรวงสาธารณสุข นำเสนอโครงการ อย.น้อยเพื่อปรับพฤติกรรมการบริโภคในกลุ่มเยาวชน ด้วยการนำเสนอสื่อให้เยาวชนเข้าใจง่าย ลดปัจจัยเสี่ยงต่อโรค ไม่ติดต่อเรื้อรังและลดการบริโภคขนมขบเคี้ยว รวมถึงน้ำอัดลม จากนั้นเยี่ยมชมการดำเนินงานจัดตั้งศูนย์ที่นี่มีงานทำ ของกระทรวงแรงงาน ที่ช่วยบัณฑิตว่างงาน โดยการจัดหางานผ่านแอปพลิเคชันไลน์จ็อบ ซึ่งนายกรัฐมนตรี ขอบคุณหน่วยงานที่ช่วยกันพัฒนาระบบต่างๆ เพื่อประชาชนคนไทย